text: Thesis I.
  AGebat jam urbs Roma annum trecentesimum, & adhuc patriis potius dubiisque & incertis moribus, quàm scriptis fixisque, quae sufficerent, legibus regebatur. Itaque Sp. Tarpejo, & A. AEternio Coss. missi legati tres Athenas, & ad alias Craeciae civitates, ut earum leges & instituta describerent, quae in praecipua tum erant celebritate. His biennio post reversis, anno ejusdem saeculi tertio, Decem-viri legibus scribendis, quae ex populi Romani usu forent, optimo con-silio creantur; merito omnibus censentibus, longè tutius esse, jure scripto, quàm moribus & consuetudine uti, & magistratuum ac judicum, quorum arbitrio haud permittenda sunt, quae legibus licet includere, potestatem certis limitibus esse coarcendam. At ut ab iis pleraeque laudatissimae leges conditae sunt, ita ex eorum imperio, primo quidem moderato, dein verò immani ambitione corrupto, intestinis & tribunitiis motibus multum agitata Respubl. meliora tempora speravit potius, quàm accepit.